Vesihuolto 2024 -päivät

15.-16.5.2024, Oulu

Tampereen Veden vesi- ja viemäriverkoston kuntoarvio sekä saneeraus- ja investointiohjelma auttaa tiedolla johtamiseen

Suunnittelu- ja konsultointiyritys AFRY on laatinut Tampereen Vedelle vesi- ja viemäriverkoston kuntoarvion sekä saneeraus- ja investointiohjelman. Kuntoarvion ja saneeraus- ja investointisuunnitelman avulla verkoston elinkaarta pyritään hallitsemaan mahdollisimman kustannustehokkaasti.

Vesihuoltoverkostot ovat Tampereen Vesi Oy:n suurin käyttöomaisuuserä. Käytössä olevaa vesijohto- ja jätevesiviemäriverkostoa on yhteensä yli 1600 km. Vanhimmat käytössä olevat verkostot ovat 1900-luvun alkupuolelta ja saneerausikään tulee vuosittain 10-30 km verkostoa.

Jotta vesihuoltoverkostoja voidaan hallita mahdollisimman järjestelmällisesti, tarvitaan yhdenmukaisesti kerättyä tietoa putkien kunnosta ja kriittisyydestä. Verkoston kuntoa voidaan arvioida esimerkiksi putken iän ja materiaalin sekä olosuhdetietojen avulla. Lisäksi verkostotietoa voidaan kartuttaa erilaisilla verkostotutkimuksilla.

Työn tavoitteena oli tehdä päivittyvä saneerausinvestointiohjelma sekä luoda prosessi, jolla verkoston tutkimuksia ja saneerauksia kohdennetaan oikein sekä verkostotietoa jalostetaan suoraan verkkotietojärjestelmässä. Työn yhteydessä tietoa jalostettiin siten, että jokainen verkoston osa käsiteltiin putkikohtaisen yksilöintikoodin avulla, jolloin lisätty ja jalostettu tieto saatiin vietyä takaisin verkkotietojärjestelmään helposti alkuperäiselle verkostolle. Järjestelmään lisättiin myös putkikohtaisesti saneerauksen kiireellisyysluokittelu ja tutkimussuunnitelma. Näin saneerausinvestointiohjelmaa voidaan päivittää reaaliaikaisesti verkkotietojärjestelmän kautta.

Työssä tehdyn verkoston tutkimussuunnitelman, saneerausinvestointiohjelman ja investointityökalun avulla verkoston kunnon tutkiminen ja saneerausjärjestyksen päivitys on dynaaminen ja ennakoiva prosessi, joka mahdollistaa verkostojen elinkaarihallinnan kustannuksia optimoiden. Kun ajankohtaiset tiedot verkostosta ja saneeraustarpeista ovat helposti saatavilla ja raportoitavissa, myös yhteisrakentamisen suunnittelu muiden toimijoiden kanssa on ketterää.

Työ vesihuoltolaitoksella on jatkunut verkoston kuntotutkimuksilla määriteltyjen kiirellisyysluokittelujen mukaan, saneerausajankohtien ja uusien tutkimusajankohtien päivityksillä verkkotietojärjestelmään sekä saneerausten suunnittelulla.

Karin Lepola Pekka Laakkonen

Tiimipäällikkö, AFRY Finland Oy Verkostojohtaja, Tampereen Vesi Oy

050 564 9091 050 552 6267

karin.lepola@afry.com pekka.laakkonen@tampere.fi